Søndag formiddag var ikke helt normal i Fårup Sommerland. Her gik årets gæst nummer 656.905 ind ad indgangen, og det er ny rekord. Aldrig før har sommerlandet haft så mange gæster på en sæson. Det var familien Bang Smidt, som fik tælleapparatet til at overstige rekordantallet, og derfor blev de fejret med både musik og konfetti. - Det var da helt vildt. Det havde vi ikke lige regnet med. Vi så Egern og Pindsvin og tænkte, at dem skulle vi lige over og sige hej til. Og så kom der musik, gavekort og hurraer, og jeg ved ikke hvad. Det var vildt sejt, siger Ina Smidt omkranset af sine to børn. Ændringer spiller rolle Rekorden indtil i dag var fra 2013, og ifølge sommerlandets direktør er der flere forklaringer på, hvorfor 2022 har været god. - Først og fremmest har vi lanceret Danmarks største rutsjebane i form af Fønix. Den har helt klart været med til at tiltrække både nordjyder og danskere, men den har også været med til at hjælpe med at trække turisterne tilbage til Nordjylland og Fårup Sommerland. Så det er helt klart en af årsagerne. Derudover har vi haft åbent i påsken, og det er kun anden gang, vi har prøvet det, siger direktøren i forlystelsesparken, Niels Jørgen Jensen. Selvom besøgtsrekorden er slået, har direktøren ikke tænkt sig at hvilke på laurbærerne. - Målet er at fastholde den mængde af gæster, vi har haft i år, og så må vi se, om vi kan bygge videre på den succes. Og så har vi bare en ambition om at lave sjove oplevelser i parken, siger Niels Jørgen Jensen. Forlystelser var udset Ina Smidt var søndag i selskab med blandt andet sin kæreste og to børn, Thor og Rosa Cecilie, og da familien ejer sæsonkort var favoritforlystelserne allerede velkendte, og planerne var klare, i forhold til hvad der skulles prøves. - Pindsvinet. Mange gange, lød det fra Thor på 5 år.

Referat:
Konfetti, musik og gavekort var en del af velkomsten til familien Bang Smidt, da de søndag formiddag tog i Fårup Sommerland.